Basupi ba ga Jehofa ba Leba Tlhalo Jang?
Re latela kgakololo ya Baebele e e malebana le lenyalo le tlhalo. Boikaelelo jwa Modimo ka lenyalo e ne e le gore monna le mosadi ba se ka ba kgaogana. Dikwalo di dumela gore motho a tlhale fa fela monna kgotsa mosadi wa gagwe a dirile boaka.
A Basupi ba thusa banyalani ba ba nang le mathata mo lenyalong?
Ee, ka ditsela tse di farologaneng:
Dikgatiso. Di na le tshedimosetso e e ka thusang manyalo, tota le a go lebegang a se kitla a siama. Ka sekai, bona setlhogo se se reng, “Go Boloka Maitlamo a Gago mo Lenyalong” le “Kafa o ka Itshwarelang ka Gone.”
Dipokano. Re tlotla ka kgakololo ya Baebele e e malebana le lenyalo kwa dipokanong, kwa dikopanong tse dinnye le tse dikgolo.
Bagolwane. Bagolwane ba thusa banyalani le go tlotla le bone ka ditemana tse di jaaka Baefeso 5:22-25.
A bagolwane ke bone ba nayang motho tetla ya gore a tlhale?
Nnyaa. Le fa ba bagolwane ba ka kopiwa gore ba thuse banyalani ba ba nang le mathata, ga ba na tetla ya go bolelela banyalani bao gore ba direng. (Bagalatia 6:5) Mme motho yo o tlhalang kwa ntle ga mabaka a Dikwalo ga a newe ditshiamelo tse di kgethegileng mo phuthegong e bile go ya ka Dikwalo ga a tshwanela go nyala gape.—1 Timotheo 3:1, 5, 12.
Basupi ba leba jang kgang ya go kgaogana?
Baebele e rotloetsa banyalani gore ba se ka ba kgaogana le fa go ka nna thata jang mo lenyalong. (1 Bakorintha 7:10-16) Mathata a le mantsi a ka rarabololwa fa banyalani ba rapela mmogo, ba dirisa melaometheo ya Baebele e bile ba bontshana lorato.—1 Bakorintha 13:4-8; Bagalatia 5:22.
Mme maemo a a latelang a ile a dira gore Bakeresete bangwe ba ba ba mo lenyalong ba kgaogane:
Go gana go tlamela lelapa.—1 Timotheo 5:8.
Go itaya.—Pesalema 11:5.
Go thibela motho go direla Modimo. Ka sekai, monna kgotsa mosadi a ka leka go pateletsa molekane wa gagwe yo e leng Mosupi gore a tlole melao ya Modimo ka tsela nngwe mme yo e leng Mosupi a ka nna a dira tshwetso ya gore a kgaogane le ene gore a kgone go “utlwa Modimo e le mmusi bogolo go batho.”—Ditiro 5:29.
Ithute mo go Oketsegileng
O KA NNA LE LELAPA LE LE ITUMETSENG
Ikaege ka Modimo Gore Lenyalo la Gago le Itumele
Go sekaseka dipotso tse pedi tse di motlhofo go ka go thusa gore o tokafatse lenyalo la gago.
O KA NNA LE LELAPA LE LE ITUMETSENG
Tsela ya go Rarabolola Mathata
Tsela e lo rarabololang bothata ka yone, ke yone e tla bontshang gore a lenyalo la lona le tla nonofa le bo le itumele kgotsa gore a le tla koafala le bo le tlala bohutsana.
TORA YA TEBELO
Go Tswelela Pele ka Botshelo Jwa Gago Morago ga Tlhalo
Mo e ka nnang batho botlhe ba ba tlhadileng ba lemoga gore go thata le go feta go tswelela ka botshelo go na le kafa ba ne neng ba lebeletse ka teng. Kgakololo ya Baebele e e mosola e ka go thusa go lebana le kgwetlho ka katlego.
tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn